বাজেট নিজেই ‘গুপ্তধন’, সংসদে পেশের আগে নিশ্ছিদ্র নিরাপত্তা, জানুন কীভাবে হয় গোপনীয়তা রক্ষা?

ওয়েব ডেস্ক: আগামীকাল, শনিবার সারা দেশের নজর থাকবে কেন্দ্রীয় বাজেটের (Union Budget 2025) দিকে। অর্থমন্ত্রী নির্মলা সীতারমন (Nirmala Sitharaman) সংসদে (Parliament) পেশ করবেন বাজেট। তার আগে দেশের আগামী অর্থনীতির পরিকল্পনায় বাজেট প্রস্তুতিতে চলে মহাযজ্ঞ। কিন্তু এই বাজেটে কী কী থাকবে তার তথ্য যেন কোনওভাবে বাইরে না যায সেজন্য থাকে বজ্র আঁটুনি। বাজেট যেন নিজেই গুপ্তধন। কী ভাবে হয় রক্ষা করা এই গোপনীয়তা (Secrecy)? চলুন জেনে নেওয়া যাক।

কেন্দ্রীয় বাজেট অত্যন্ত স্পর্শকাতর বিষয়। বিশ্বের বিভিন্ন দেশের বাজেট অনেক সময় আগেই ফাঁস হয়ে গিয়েছে। কিন্তু ভারতে সেভাবে তা হয়নি। কীভাবে এই গোপনীয়তা রক্ষা হয়? বাজেট পেশের ১৫ দিন আগে অর্থমন্ত্রকের নিরাপত্তা অত্যন্ত কড়াকড়ি করা হয়। সিআইএসএফ ও সাদা পোশাকে আইবির লোকেদের মোতায়েন করা হয় অর্থমন্ত্রকের করিডরে। অর্থমন্ত্রী, অর্থসচিব, অন্যান্য সিনিয়র অফিসারদের অফিসে বিশেষ অনুমতি ছাড়া কেউ ঢুকতে পারে না। কর্মী ও যাঁরা মন্ত্রকে বাইরে থেকে কোনও কাজে আসেন তাঁদের উপর কড়া নজরদারি চালানো হয়। এক সপ্তাহ আগে থেকে অর্থ মন্ত্রক ‘নো গো’ জোন হয়। বাজেট পেশের ২৪ ঘণ্টা আগের সময় হচ্ছে ব্রাহ্ম মুহূর্ত। ওই সময় অত্যন্ত কড়া নিরাপত্তা থাকে। ২৪ ঘণ্টা আগে ছাপা হয় বাজেট। যেসব কর্মীরা তাতে জড়িত থাকেন তাদের আলাদা করে রাখা হয়। আর্থিক পরিকল্পনা গোপন রাখতে সব প্রকারের গোপনীয়তা রক্ষা করা হয়।

আরও পড়ুন: মা লক্ষ্মী গরিব ও মধ্যবিত্তদের আশীর্বাদ করুক, বাজেটের আগে বাণী প্রধানমন্ত্রীর

ডিজিটাল যুগে ছাপা কপিও সীমিত করা হয়েছে। এই কপি দেওয়া হয় রাষ্ট্রপতি, উপ রাষ্ট্রপতি, মন্ত্রিসভা ও সংসদে। এছাড়া ফোন কলের রেকর্ড, ভিজিটর লগ, কর্মচারীদের গতিবিধির উপর কড়া নজরদারি করা হয়। তবে ১৯৪৭ সালে, ১৯৫০ সালে বাজেট পেশের আগেই তা ফাঁসের ঘটনা ঘটে।